Page:Ludus Coventriae (1841).djvu/336

 The thred xal be smet thoro bothe thi feet, Wheche nayle ther to be mad ful mete! And ȝet thou xalt not hange alone, But on eyther syde of the xal be on. Dysmas now, I deme the, That on hese ryth hand thou xalt be! And Jesmas on the left hand hangyd xal ben, On the mowth of Calverye, that men may sen!

Here Pylat xal rysyn and gon to his schaffald, and the busshoppys with hym; and the Jewys xul crye for joy with a gret voys, and arryn hym and pullyn of his clothis, and byndyn hym to a pelere, and skorgyn hym; on seyng thus,

Primus Judæus. Doth gladly, oure kyng, For this is ȝour first begynnyng! And qwhan he is skorgyd, thei put upon hym a cloth of sylk, and settyn hym on a stol, and puttyn a kroune of thornys on hese hed with forkys; and the Jewys knelyng to Cryst, takyng hym a septer and skornyng hym, and than thei xal pullyn of the purpyl clothe, and don on ageyn his owyn clothis; and leyn the crosse in hese necke to berynt, and drawyn hym forth with ropys; and than xal come to women wepyng, and with here handes wryngyn, seyng thus,

Primus mulier. Allas! Jhesus, allas! Jhesus, wo is me! That thou art thus dyspoylyd, allas! And ȝet nevyr defawth was fownd in the, But evyr thou hast be fole of grace. Secundus mulier. A! here is a rewful syth of Jhesu so good, That he xal thus dye aȝens the ryth; A! wykkyd men, ȝe be more than wood. To do that good Lord so gret dyspyte!